**ผลการประยุกต์ใช้เทคโนโลยีการมีส่วนร่วมแบบพหุภาคี (TOP MODEL) ในการปรับเปลี่ยน**

**พฤติกรรมสุขภาพเพื่อป้องกันความเสี่ยงต่อภาวะ Metabolic Syndrome**

**กรณีศึกษา:ตำบลนาบอน อำเภอคำม่วง จังหวัดกาฬสินธุ์**

กฤตเมธ อัตภูมิ นักวิชาการสาธารณสุขปฏิบัติการ \*, ชลันดา ดุลการณ์ นักวิชาการสาธารณสุข\*\*

\*สำนักงานสาธารณสุขอำเภอคำม่วง \*\* รพ.สต. บ้านนาบอน

 **ความสำคัญ** ภาวะอ้วนลงพุง (**Metabolic syndrome)** เกิดจากความผิดปกติของกระบวนการเผาผลาญพลังงานในร่างกาย ส่งผลให้เกิดโรค**เบาหวาน ความดันโลหิตสูง โรคหัวใจและหลอดเลือด** ในปี 2559 อำเภอคำม่วง พบความชุกของโรคเบาหวาน 4,993.1 /แสน ปชก. ความดันโลหิตสูง 6,937.5 /แสน ปชก. ซึ่งการดำเนินงานส่งเสริมสุขภาพและป้องกันโรคไม่ติดต่อเรื้อรังยังไม่ครอบคลุมและการปรับเปลี่ยนพฤติกรรมไม่มีความต่อเนื่อง อย่างไรก็ตาม การแก้ไขปัญหาสุขภาพจำเป็นต้องอาศัยการมีส่วนร่วมของบุคคล ครอบครัวและชุมชน ซึ่งการมีส่วนร่วมเป็นกระบวนการที่ประชาชนได้รับรู้และเข้าใจ ร่วมคิด ร่วมแก้ไขปัญหา ร่วมตัดสินใจและร่วมกระบวนการพัฒนาในฐานะหุ้นส่วนการพัฒนาสุขภาพ

**วัตถุประสงค์** เพื่อศึกษาผลการประยุกต์ใช้เทคโนโลยีการมีส่วนร่วมแบบพหุภาคี (TOP MODEL) ในการปรับเปลี่ยนพฤติกรรมสุขภาพเพื่อป้องกันความเสี่ยงต่อภาวะอ้วนลงพุง (**Metabolic syndrome)**

**วิธีการศึกษา** การวิจัยนี้เป็นวิจัยแบบ Action Research คัดเลือกกลุ่มตัวอย่างแบบเจาะจง 2 กลุ่ม คือ 1) กลุ่มผู้นำชุมชน จำนวน 20 คน 2) กลุ่มเสี่ยงต่อภาวะอ้วนลงพุง (**Matabolic syndrome)** จำนวน30 คน โดยประยุกต์ใช้เทคโนโลยีการมีส่วนร่วมแบบพหุภาคี (TOP MODEL) ในการปรับเปลี่ยนพฤติกรรมเพื่อป้องกันความเสี่ยงต่อภาวะอ้วนลงพุง (**Metabolic syndrome)** ประกอบด้วย 1) วิธีการถกปัญหา 2) การประชุมเชิงปฏิบัติการ 3) การวางแผนปฏิบัติการแบบมีส่วนร่วม เครื่องมือที่ใช้ในการเก็บรวบรวมข้อมูล แบบวัดความรู้โรคเมตาบอลิค แบบสอบถามพฤติกรรมสุขภาพ ขนาดเส้นรอบเอว น้ำหนักและดัชนีมวลกาย วิเคราะห์ข้อมูลด้วยสถิติเชิงพรรณนา และสถิติ paired -t-test

**ผลการศึกษา** พบว่า ภายหลังประยุกต์ใช้เทคโนโลยีการมีส่วนร่วมแบบพหุภาคี (TOP MODEL) ในการปรับเปลี่ยนพฤติกรรม กลุ่มตัวอย่างมีเส้นรอบเอว น้ำหนัก และค่าดัชนีมวลกายลดลงอย่างมีนัยสำคัญทางสถิติที่ระดับ 0.05 โดยกลุ่มตัวอย่างมีน้ำหนักลดลง 3.34 กิโลกรัม (95% CI = 2.45- 4.23, P-value <.001) เส้นรอบเอวลดลง 4.37 เซนติเมตร (95% CI = 3.09-5.65, P-value <.001) และค่าดัชนีมวลกายลดลง 1.34 (95% CI = 1.02-1.67, P-value <.001)

**สรุปและข้อเสนอแนะ** การประยุกต์ใช้เทคโนโลยีการมีส่วนร่วมแบบพหุภาคี (TOP MODEL) สามารถปรับเปลี่ยนพฤติกรรมสุขภาพและลดความเสี่ยงต่อภาวะอ้วนลงพุง (**Matabolic syndrome)** ได้ดี สามารถนำผลการศึกษาไปเป็นแนวทางการขับเคลื่อนระบบสุขภาพชุมชน โดยควบคุมปัจจัยที่มีอิทธิพลต่อดัชนีมวลกาย รอบเอว น้ำหนัก และติดตามผลในระยะยาว ต่อไป

**โปรดระบุประเภทที่ต้องการนำเสนอเป็นลักษณะ (…√ ) Oral presentation กลุ่มที่ 3 โรคไม่ติดต่อ**

**ลงชื่อ** นายกฤตเมธ อัตภูมิ นักวิชาการสาธารณสุขปฏิบัติการ

**สถานที่ติดต่อ** สำนักงานสาธารณสุขอำเภอคำม่วง อำเภอคำม่วง จังหวัดกาฬสินธุ์ 46180

**โทรศัพท์** 095-664-7343

**E-mail:** Krittamath2013@gmail.com